**Հայաստանի Հանարապետության բնապահպանության նախարարության**

**Վտանգավոր նյութերի և թափոնների քաղաքականության**

**բաժնի պետ Անահիտ Ալեքսանդրյանին**

Հարգելի Անահիտ Ալեքսանդրյան,

ԵՊՀ իրավագիտության ֆակուլտետի էկոլոգիական իրավունքի գիտաուսումնական կենտրոնը, ուսումնասիրելով “Քիմիական նյութերի մասին” Հայաստանի Հանրապետության օրենքի նախագիծը, կարծում ենք` այն ընդգրկում է կարգավորման ենթակա հասարակական հարաբերությունների շրջանակը, համապատասխանում է իրավաբանական տեխնիկայի կանոններին:

Այդուհանդերձ, Նախագծի վերաբերյալ կից ներկայացնում ենք որոշակի առաջարկներ, որոնք կբարելավեն այն:

Կից ներակայացնում ենք առաջարկները, առդիր` 3 էջ

**ԱՌԱՋԱՐԿՆԵՐ ԵՎ ԴԻՏՈՂՈՒԹՅՈՒՆՆԵՐ**

1. Առաջարկում ենք Նախագծում Օրենքի կարգավորման առարկան եվ ոլորտը ձևակերպել 1-ին հոդվածում, իսկ կարգավորման նպատակը` 2-րդ հոդվածում:
2. Նախագծի 1-ին հոդվածում օրենքի կարգավորման նպատակները ձևակերպված են չափազանց ընդհանուր և իրավակարգավորման ամբողջ համատեքստում չեն կարող ուղենիշ լինել հասարակական հարաբերությունների կարգավորման համար: Ուստի առաջարկում ենք վերանայել դրանք` ամրագրելով ավելի որոշակի նպատակներ:
3. Օրենքի Նախագծի 2-րդ հոդվածի 1-ին մասում «գործածության» բառից հետո անհրաժեշտ է դուրս բերել «հետ կապված» բառակապակցությունը, քանի որ Օրենքը պետք է անմիջապես կարգավորի քիմիական նյութերի գործածության հարաբերությունները:
4. Նախագծի 4-րդ հոդվածի 1-ին մասի 1) ենթակետի սկզբունքները նույնանում են Նախագծի 1-ին հոդվածում ձևակերպված նպատակների հետ: Ուստի անհրաժեշտ է վերաձևակերպել համապատասխան նպատակները:
5. Նախագծի 5-րդ հոդվածի 1-ին մասի 2-րդ ենթակետից հետո ավելացնել «պոտենցիալ վտանգավոր նյութ» հասկացությունը, որին հանդիպում ենք 12-րդ հոդվածի 6-րդ մասում:
6. Նախագծի 6-րդ հոդվածի 1-ին և 2-րդ մասերն անհրաժեշտ է դուրս բերել Նախագծից, քանի որ քիմիական նյութերի դասակրգման նպատակը և չափանիշներն արդեն իսկ ամրագրված են Նախագծի 5-րդ հոդվածի 1-ին հոդվածի 5-րդ ենթակետում: Հետևաբար, Նախագիծը չպետք է ծանրաբեռնել կրկնող դրույթներով:
7. Կարծում ենք` անհրաժեշտ է Նախագծի 6-րդ հոդվածի 3-րդ մասն անհրաժեշտ է վերաձևակերպել հետևյալ կերպ. «Քիմիական նյութերը արտադրության և կիրառման ընթացքում կարող են ներկայացնել վտանգավորության հետևյալ տեսակները.

1) հրդեհավտանգ,

2) պայթյունավտանգ,

3) կոռոզիոն (քայքայիչ) ակտիվ,

4) թունունակ:»

1. Նախագծի 8-րդ հոդվածի 4-րդ մասի 2-րդ ենթակետում «հսկողության» բառն անհրաժեշտ է փոխարինել «վերահսկողության» բառով:
2. Նախագծի 10-րդ հոդվածի 1-ին մասի 9-րդ ենթակետից հանել «պարտադիր» բառը:
3. Նախագծի 13-րդ հոդվածի 2-րդ մասի 1-ին ենթակետն անհրաժեշտ է հստակեցնել. *«... բացահայտ հակտանիշների առկայություն»* արտահայտությունն անորոշ է:
4. Նախագծի 13-րդ հոդվածի 3-րդ մասը խնդրահարույց է. նախ, քիմիական նյութերի գործածության մեկ կամ մի քանի փուլերի դադարեցման կամ կասեցման համար սահմանված են երկու այլընտրանքային հիմքեր` *Հայաստանի Հանրապետության օրենսդրությամբ սահմանված անվտանգության պահանջներին քիմիական նյութերի անհամապատասխանության հայտնաբերման պահը* կամ *պետական կառավարման համապատասխան լիազորված մարմնի ծանուցագիրը:* Երկրորդ, *ծանուցագիրը`* որպես այդպիսին, չի կարող հայտատուի համար առաջացնել քիմիական նյութերի գործածության մեկ կամ մի քանի փուլերը կասեցնելու կամ դադարեցնելու համար: Հայտատուի նման պարտականությունը կարող է ծագել լիազորված մարմնի կողմից ընդունված վարչական ակտի հիման վրա: Երրորդ, “դադարեցումը” և “կասեցումը” տարբեր իրավաբանական նշանակություն ունեն, ուստի անհրաժեշտ է Նախագծի 13-րդ հոդվածում ավելացնել 4-րդ և 5-րդ մասեր և համապատասխանաբար սահմանել դրանցից յուրաքանչյուրի հիմքերը:

Վերոգրյալի հիման վրա առաջարկում ենք 13-րդ հոդվածի 3-րդ մասը վերաձևակերպել հետևյալ խմբագրությամբ. «Հայաստանի Հանրապետության օրենսդրությամբ սահմանված անվտանգության պահանջներին քիմիական նյութերի անհամապատասխանության հայտնաբերման դեպքում պետական կառավարման համապատասխան լիազորված մարմինը կայացնում է քիմիական նյութի գործածության մեկ կամ մի քանի փուլերը կասեցնելու կամ դադարեցնելու մասին որոշում, որի մասին անհապաղ ծանուցում է հայտատուին:»:

1. Նախագծի 5-րդ գլուխն անհրաժեշտ է դուրս բերել, քանի որ այն ներառում է ընդամնեը հղող նորմեր և չի նախատեսում որևէ դրույթ` ուղղված հասարակական հարաբերությունների կարգավորմանը: Իրավաբանական պրակտիկային հանրահայտ է, որ այն իրավական ակտերը, որոնց համապատասխան և հիման վրա իրավունքի սուբյեկտները ենթարկվում են պատասխանատվության: Պետական վերահսկողության հարաբերությունները կարգավորումը յուրաքանչյուր ոլորտում իրականացվում է համապատասխան իրավական ակտերով, օրինակ` “Բնապահպանական վերահսկողության մասին” ՀՀ օրենքի 22-րդ հոդվածի ուղղություններին համապատասխան:
2. Հիմք ընդունելով այս ուղղությամբ արդյունավետ բնապահպանական վերահսկողության իրականացման կարևորություն և տարբեր իրավական ակտերի միջև համակարգային կապի ապահովման անհրաժեշտությունը` առաջարկում ենք “Բնապահպանական վերահսկողության մասին” ՀՀ օրենքի 22-րդ հոդվածում հնարավորինս որոշակիորեն ամրագրել վերահսկողության հիմնական ուղղությունները, քանի որ օրենքի 22-րդ հոդվածի 1-ին մասի 6-րդ ենթակետով նախատեսված ուղղությունները ձևակերպված են ընդհանուր կերպով:
3. Օրենքի գործողության արդյունավետությունն ապահովելու նպատակով առաջարկում ենք նաև մշակել “Վարչական իրավախախտումների վերաբերյալ ՀՀ օրենսգրքում լրացում կատարելու վերաբերյալ” օրենքի նախագիծ` սահմանելով օրենքի գործողության ոլորտի իրավախախտումները և դրանց համար կիրառվող պատասխանատվության տեսակը և չափը: